ORDE do 11 de marzo de 2019 pola que se declara definitivamente o espazo natural de interese local Río Gafos (Pontevedra).
Consellería de Medio Ambiente, Territorio e Vivenda — III. Outras disposicións — 15/04/2019

A Lei 9/2001, do 21 de agosto, de conservación da natureza, recoñece os espazos naturais de interese local (ENIL) como unha das categorías en que se clasifican os espazos naturais protexidos. O artigo 17 desta lei establece que por petición dun concello e logo dos informes perceptivos pertinentes, a consellería competente en materia de conservación da natureza poderá declarar como espazos naturais de interese local aqueles espazos integrados no seu termo municipal que polas súas singularidades sexan merecedores dalgún tipo de protección dos seus valores naturais.
A declaración dun espazo natural de interese local é competencia da consellería competente en materia de conservación da natureza, mentres que a responsabilidade e competencia da súa xestión será municipal. Así mesmo, a declaración dun espazo natural de interese local non comporta a súa inclusión na Rede galega de espazos naturais protexidos, nin implicará a asignación de recursos económicos da Xunta de Galicia para a súa xestión e conservación.
A regulación dos espazos naturais de interese local recollida na Lei 9/2001, do 21 de agosto, de conservación da natureza, foi desenvolvida polo Decreto 124/2005, do 6 de maio, polo que se regula a figura do espazo natural de interese local e a do espazo privado de interese natural. O artigo 4 deste decreto recolle a posibilidade que ten a consellería competente en materia de conservación da natureza de declarar, de xeito provisional, un espazo natural de interese local por un prazo non superior a dous anos, en que os promotores deben presentar, dentro do prazo, como requisito imprescindible para a declaración do espazo natural de interese local, o seu plan de conservación.
Mediante a Orde do 25 de novembro de 2013 declarouse, de xeito provisional, o espazo natural de interese local Río Gafos (DOG núm. 236, do 11 de decembro), localizado no concello de Pontevedra.
Durante a declaración provisional, e como requisito imprescindible para a súa declaración definitiva, o Concello de Pontevedra debía presentar ante a consellería competente o plan de conservación do espazo, o que realizou o día 19 de novembro de 2015.
O plan de conservación presentado é conforme cos contidos mínimos referidos no artigo 38 da lei, desenvolvidos polo Decreto 124/2005, do 6 de maio, que establece o réxime de uso e as actividades permisibles, así como as limitacións que se consideren necesarias para a conservación do espazo, polo que, tras a realización dos trámites referidos, se elevará ao Consello da Xunta de Galicia para a súa aprobación mediante decreto, en cumprimento do artigo 40 da Lei 9/2001, do 21 de agosto, de conservación da natureza.
A presente orde ten por obxecto declarar, de xeito definitivo, o lugar do Río Gafos, no concello de Pontevedra, como espazo natural de interese local, unha vez constatadas as singularidades que presenta este espazo natural, que o fan merecente da protección dos seus valores naturais e despois da presentación do correspondente plan de conservación.
Polo exposto, no uso das atribucións que me confire o artigo 34.6 da Lei 1/1983, do 22 de febreiro, reguladora da Xunta e da súa Presidencia,
Primeiro. Declaración definitiva do Río Gafos como espazo natural de interese local
Declárase como espazo natural de interese local o espazo do Río Gafos, no concello de Pontevedra, por proposta deste Concello.
Segundo. Límites
A extensión e límites do espazo natural de interese local do Río Gafos son os sinalados no anexo desta orde.
Terceiro. Xestión
Será responsabilidade e competencia do Concello de Pontevedra a xestión do espazo natural do Río Gafos, de acordo co plan de conservación aprobado polo Consello da Xunta de Galicia.
Cuarto. Efectos
1. A declaración definitiva do Río Gafos como espazo natural de interese local non comporta a súa inclusión na Rede galega de espazos naturais protexidos.
2. A declaración definitiva do Río Gafos como espazo natural de interese local non implicará a asignación de recursos económicos da Xunta de Galicia para a súa xestión e conservación.
3. Con posterioridade á aprobación desta orde procederase á aprobación do correspondente plan de conservación, aprobación que deberá ser realizada polo Consello da Xunta de Galicia, en cumprimento do artigo 40 da Lei 9/2001, do 21 de agosto, de conservación da natureza.
Quinto. Extinción
1. Mediante orde da persoa titular da consellería competente en materia de conservación da natureza poderase poñer fin para os efectos da declaración definitiva do Río Gafos como espazo natural de interese local se desapareceren as causas que motivaron a protección deste espazo e non foren susceptibles de recuperación ou restauración.
2. A consellería competente en materia de conservación da natureza poderá iniciar expediente para retirar a condición de espazo protexido no caso de que non se cumpran as finalidades de conservación recollidas na declaración do espazo ou se detecten desviacións importantes con respecto ao plan de conservación aprobado.
Sexto
Esta declaración terá efectos o día seguinte ao da súa publicación no
Diario Oficial de Galicia
.
Santiago de Compostela, 11 de marzo de 2019
1. O espazo natural de interese local Río Gafos localízase nas follas 185-II e 185-IV da cartografía 1:25.000 do Instituto Xeográfico Nacional e ocupa desde o límite co concello de Vilaboa, atravesando a parroquia de Tomeza, ata o comezo da senda fluvial na rúa Otero Pedraio, dentro do núcleo urbano de Pontevedra. O camiño portugués de Santiago discorre polo seu límite leste. Ten unha orientación sur-norte e atravesa un val largacío e moi chan cuxos límites son os seguintes:
N: limita ao norte coa rúa Ramón Otero Pedraio do núcleo urbano de Pontevedra.
S: limita ao sur coa parroquia de Santa Comba de Bértola do concello de Vilaboa.
L: limita ao leste coa parroquia de Tomeza.
O: limita ao oeste coa parroquia de Salcedo.
2. O límite coincide coas coordenadas dos vértices da poligonal abaixo establecida.
3. Plano.